Der er ikke noget usædvanligt i, at modne mænd shopper løs i byggemarkeder, men at de gør det på andres regning uden at have fået lov, det er trods alt mere usædvanligt. Ikke desto mindre er det hvad, politiet mener, at en 43-årig mand fra Aabybro har gjort, og derfor skal han efter planen en tur i retten i Aalborg torsdag. Det drejer sig om værktøj og andet udstyr for knap 40.000 kroner, som manden har købt på regning i byggemarkeder i Hjørring, Frederikshavn, Sæby, Bindslev, Aars, Skagen, Hirtshals samt flere byggemarkeder i Aalborg-området. Udgav sig for at være fra et firma Hver gang var fremgangsmåden ifølge anklageskriftet den samme. Manden indfandt sig i byggemarkedet og udgav sig for at repræsentere et firma, og de varer, han skulle have, skulle skrives på firmaets regning. Indkøbslisten tæller blandt andet høreværn, vinkelsliber, slagboremaskine, bajonetsav, borehammer, Makita batterier og Makita lynlader. I alt løb de mange indkøb op i varer for 39.520 kroner. Det fremgår også af anklageskriftet, at der var tale om ren powershopping. Alle de forhold, manden er tiltalt for, er ifølge anklageskriftet begået i dagene 9. til 16. februar 2021. Det fremgår ikke før sagens start, hvordan den 43-årige mand forholder sig til anklagerne.

Referat:
Ifølge politiets anklageskrift nåede den 43-årige mand at købe ind til et veludstyret værksted, før han blev stoppet.